# Ibrahim Gökçek

Ibrahim Gökçek (Kayseri, 1980 - Istanbul, 7 de maig de 2020) va ser un músic i activista polític turc, baixista del grup de música folk Grup Yorum. Va morir el 7 de maig de 2020 després d'una vaga de fam de 323 dies que havia acabat dos dies abans.

## Trajectòria

Grup Yorum és un grup musical fundat a Istanbul l'any 1985, que s'ha destacat per les seves lletres socialistes i antiimperialistes, així com per combinar la música tradicional kurda i turca, i que es van fer especialment populars a la dècada de 1990. Després de la temptativa de cop d'estat a Turquia de 2016, el govern d'Erdoğan inicià una onada repressiva contra el grup musical argumentant que tenia lligams amb el Partit/Front Revolucionari d'Alliberament Popular (DHKP/C), a qui el govern turc considera una organització terrorista. Concretament es realitzà l'arrest i la detenció dels seus membres, així com la prohibició de concerts de la banda pel contingut socialista de les seves cançons, sumant un total de 30 detencions i 10 registres al centre cultural Idil en tres anys, succeïts als mesos d'octubre i novembre de 2016, maig i setembre de 2017 i octubre i novembre de 2018.
Gökçek fou arrestat l'1 de maig de 2019 i confrontat a càrrecs relacionats amb terrorisme. A continuació, al juny de 2019, s'uní a la vaga de fam d'altres membres del Grup Yorum. Les exigències dels vaguistes foren l'alliberament dels membres arrestats, la retirada de les ordres de detenció en contra d'alguns dels seus membres, la fi dels registres indiscriminats al centre cultural Idil i l'aixecament de les prohibicions dels seus concerts i esdeveniments culturals. El 4 de gener de 2020, Helin Bölek i ell convertiren la protesta en un dejuni fins a la mort. El 14 de gener de 2020, la fiscalia sol·licità una condemna de presó perpètua per a Gökçek. El febrer de 2020 fou excarcerat tot i que continuà la vaga de fam. El 5 de maig de 2020, després de 323 dies, finalitzà la protesta i fou traslladat a un hospital de la seva ciutat natal per a rebre tractament. Dos dies després, el 7 de maig de 2020, morí als quaranta anys. Durant els seus darrers mesos de vida, la seva esposa Sultan Gökçek, que també és membre del Grup Yorum, estigué retinguda a la presó de Silivri sense poder fer costat al seu marit.
El 10 de maig una multitud enfurismada d'ultranacionalistes turcs vinculada als Llops Grisos es concentrà davant del cementiri de Kayseri amb la voluntat de profanar la tomba de Gökçek. El cap de l'ala juvenil del Partit del Moviment Nacionalista de la ciutat manifestà que «la policia es quedarà aquí durant una estona; aleshores marxarà; i quan ho facin, exhumarem el cos i el cremarem». Immediatament després d'aquestes declaracions, el partit neofeixista expulsà al quadre dirigent.

## Referències

* ↑ Güler, Deman. «Moren tres activistes en vaga de fam a Turquia». Directa.cat, 13-05-2020. [Consulta: 13 maig 2020].
* ↑ «Ibrahim Gökçek of Turkish band Grup Yorum dies after hunger strike» (en anglès). Ahval. Arxivat de l'original el 2020-05-07. [Consulta: 7 maig 2020].
* 1 2 3 «Grup Yorum Band Member İbrahim Gökçek Loses His Life». Bianet. [Consulta: 7 maig 2020].
* ↑ «Mor el músic turc Ibrahim Gökçek després de 323 dies en vaga de fam, el tercer de Grup Yorum». DBalears.cat, 08-05-2020. Arxivat de l'original el 16 de maig 2020. [Consulta: 10 maig 2020].
* ↑ «Muere una cantante turca tras 288 días en huelga de hambre» (en castellà). El Periódico, 04-04-2020. [Consulta: 4 abril 2020].
* 1 2 «Muere la música y política en huelga de hambre contra la represión» (en castellà). ANFEspañol.com, 03-01-2020. [Consulta: 17 abril 2020].
* 1 2 «S'ha mort la cantant turca Helin Bölek per la vaga de fam contra la repressió d'Erdogan». Vilaweb, 04-04-2020. [Consulta: 6 abril 2020].
* ↑ Frabes, Sara. «Muere la cantante turca Helin Bolek tras 228 días en huelga de hambre» (en castellà). Avispa.org, 03-04-2020. [Consulta: 4 abril 2020].
* ↑ «Turchia, morta Helin Bolek: attivista e cantante in sciopero della fame da 228 giorni» (en italià). Reppublica.it, 03-04-2020. [Consulta: 17 abril 2020].
* ↑ «Political musician on death fast to be released from prison» (en anglès). ANF News. [Consulta: 7 maig 2020].
* ↑ «El grupo de música en huelga de hambre desde junio está estado crítico» (en castellà). ANFEspañol.com, 13-02-2020. [Consulta: 17 abril 2020].
* ↑ «Grup Yorum : En grève de la faim, Helin Bölek a perdu la vie» (en francès). Politis.fr, 03-04-2020. [Consulta: 17 abril 2020].
* ↑ «Freemuse and P24 concerned about reports of Grup Yorum’s members force-feeding» (en anglès britànic). Freemuse. Arxivat de l'original el 2020-04-13. [Consulta: 7 maig 2020].
* ↑ «Indictment Against Death Fasting Grup Yorum Member Gökçek». Bianet. [Consulta: 7 maig 2020].
* ↑ Ankara, AP in. «Member of banned Turkish folk group dies after hunger strike» (en anglès). the Guardian, 03-04-2020. [Consulta: 7 maig 2020].
* ↑ «Grup Yorum member İbrahim Gökçek dies two days after ending death fast» (en anglès britànic). www.duvarenglish.com. [Consulta: 7 maig 2020].
* ↑ «Angry nationalist mob threatens to vandalize grave of late Grup Yorum musician» (en anglès). TurkishMinute.com, 11-05-2020. [Consulta: 18 maig 2020].

## Vegeu també

* Helin Bölek
* Mustafa Koçak